Predkladacia správa

Návrh zákona o doplnkovom dôchodkovom sporení a o zmene a doplnení niektorých zákonov je vypracovaný na základe Plánu legislatívnych úloh vlády Slovenskej republiky na rok 2004.  
Predloženým návrhom zákona sa nahrádza súčasná právna úprava doplnkového dôchodkového poistenia právnou úpravou doplnkového dôchodkového sporenia s cieľom odstrániť nedostatky súčasného systému doplnkového dôchodkového poistenia a zvýšenia transparentnosti tohto systému ako III. piliera dôchodkového systému v Slovenskej republike.
V právnej úprave účasti na doplnkovom dôchodkovom sporení sa zachováva zamestnanecko-zamestnávateľský princíp a novo sa umožňuje individuálny vstup do systému každej fyzickej osoby, ktorá dovŕšila najmenej 18 rokov veku. Vo vzťahu k zamestnancom, ktorí vykonávajú práce zaradené do kategórie 3 alebo 4, sa zachováva povinnosť zamestnávateľa platiť príspevky na doplnkové dôchodkové sporenie najmenej vo výške 2 % z vymeriavacieho základu.
Z doplnkového dôchodkového sporenia sa navrhuje poskytovať doplnkový starobný dôchodok, doplnkový výsluhový dôchodok, jednorazové vyrovnanie a odstupné.
V právnej úprave poskytovania doplnkového starobného dôchodku sa zavádzajú dve formy jeho vyplácania, a to formou doživotného a dočasného doplnkového starobného dôchodku. Súčasne sa navrhuje sprísniť podmienky jeho vyplácania, a to  zvýšením minimálneho veku z 50 rokov na 55 rokov a predĺžením  minimálneho obdobia doplnkového dôchodkového sporenia z 5 rokov na 10 rokov.
V právnej úprave výšky odstupného sa na rozdiel od právnej úpravy účinnej do 31. decembra 2004 navrhuje vyplatiť nielen príspevky účastníka vrátane výnosov z hospodárenia s týmito príspevkami, ale aj príspevky zamestnávateľa a výnosy z hospodárenia s týmito príspevkami, a to v sume určenej dávkovým plánom, ktorá nesmie byť nižšia ako 80 % zostatku na osobnom účte účastníka.
Na rozdiel  od súčasnej právnej úpravy doplnkového dôchodkového poistenia sa navrhuje, aby v systéme doplnkového dôchodkového sporenia predmetom dedenia bola celá suma zostatku na osobnom účte účastníka vrátane príspevkov zamestnávateľa a výnosov z ich investovania. 
Navrhuje sa transformácia doplnkových dôchodkových poisťovní na doplnkové dôchodkové spoločnosti, ktoré budú vykonávať doplnkové dôchodkové sporenie výlučne na základe povolenia na vznik a činnosť doplnkovej dôchodkovej spoločnosti udeleného Úradom pre finančný trh. Doplnková dôchodková spoločnosť bude vytvárať a spravovať najmenej dva doplnkové dôchodkové fondy, a to najmenej jeden príspevkový fond a jeden výplatný fond. Výkon dohľadu v doplnkovom dôchodkovom sporení prechádza z pôsobnosti Ministerstva práce, sociálnych vecí a rodiny Slovenskej republiky a Ministerstva financií Slovenskej republiky na Úrad pre finančný trh. 
V navrhovanej právnej úprave doplnkového dôchodkového sporenia sa v zásade zachováva právna úprava daňového režimu súčasného doplnkového dôchodkového poistenia. Z tohto dôvodu v porovnaní so súčasným stavom nedochádza navrhovaným zákonom k vyšším úbytkom príjmov štátneho rozpočtu v rokoch 2005 až 2007.
Súčasne sa navrhuje novelizovať
-	zákon o dani z pridanej hodnoty tak, aby činnosť doplnkovej dôchodkovej spoločnosti a dôchodkovej správcovskej spoločnosti bola oslobodená od dane z pridanej hodnoty,
-	zákon o dohľade nad finančným trhom z dôvodu rozšírenia pôsobnosti Úradu pre finančný trh o dohľad nad vykonávaním doplnkového dôchodkového sporenia,
-	zákon o ochrane vkladov tak, aby sa na vklady doplnkovej dôchodkovej spoločnosti vrátane majetku v doplnkovom dôchodkovom fonde tento zákon nevzťahoval,
-	živnostenský zákon z dôvodu, aby činnosť sprostredkovateľov starobného dôchodkového sporenia a doplnkového dôchodkového sporenia nebola živnosťou.
Vo vzťahu k navrhovanej daňovej úľave  na príspevok na doplnkové dôchodkové sporenie platený účastníkom a na príspevok na doplnkové dôchodkové sporenie platený zamestnávateľom ako súčasti príjmu zamestnanca sa predpokladá zníženie príjmov štátneho rozpočtu v roku 2005 o 565,7 mil. Sk. Predložený návrh zákona nemá vplyv na životnú úroveň zamestnancov, na životné prostredie a na zamestnanosť v Slovenskej republike.
	Návrh zákona bol predmetom medzirezortného pripomienkového konania, bol zaslaný príslušným orgánom a inštitúciám podľa čl. 9 Legislatívnych pravidiel vlády Slovenskej republiky. Pripomienky k návrhu zákona nezaslali Úrad geodézie, kartografie a katastra, Najvyšší súd Slovenskej republiky a Národný bezpečnostný úrad.
Návrh zákona prerokovala Legislatívna rada vlády Slovenskej republiky 10. augusta 2004 a pripomienky ňou uplatnené sú zapracované v návrhu zákona.